VS dorpe, dele van Bloemfontein sonder krag | Netwerk24
Deur Alet van der Walt 13 Januarie 2020 16:12
Centlec het dié foto op Facebook geplaas nadat pale en kragkabels In Bloemfontein deur ’n storm beskadig is. Foto: Centlec/Facebook
Dele van Bloemfontein se noordelike voorstede soos Dan Pienaar én gebiede in Mangaung oos van die middestad se krag was teen laatmiddag Maandag reeds sowat 20 uur af terwyl inwoners van die Vrystaatse dorpe Rouxville, Smithfield en Zastron is al sedert Sondag sonder elektrisiteit is. Inwoners is omgekrap omdat hulle glad nie Centlec in die hande kry om die rede vir die onderbreking te kry nie.
Stefanie Jansen van Rensburg, Eskom se provinsiale woordvoerder, het gesê inwoners moet hulle gereed maak om ook Maandag sonder elektrisiteit te wees.
Volgens haar moet ’n transformator by die Rouxville-substasie vervang word.
Sy sê Eskom hoop om die kragtoevoer in Zastron teen middernag te herstel en teen Dinsdagoggend vroeg in Smithfield en Rouxville.
Intussen is inwoners in die noorde van Bloemfontein al sedert Saterdag sonder krag.
Een van die gebiede waar stormweer daartoe gelei het dat Bloemfonteiners sonder krag sit. Centlec het dié foto geplaas van sy werkers wat besig is om die skade te herstel.Foto: Centlec/Facebook
Centlec, die Mangaung-metro se kragverspreider, het op Facebook onder inwoners deurgeloop en gesê hy werk onverpoos om die kragtoevoer te herstel nadat stormweer groot kragonderbrekings veroorsaak het.
Inwoners reken egter die kraginfrastruktuur word nie goed genoeg in stand gehou nie.
Trudy Lavender sê sodra die weer opsteek, is die krag af. Haar kragtoevoer is Saterdag herstel nadat dit 18 uur af was, maar Sondag moes sy weer sonder krag sit.
Mense wou ook weet wie vir kos wat bederf het, gaan betaal.
Van die gebiede wat geraak word, is Phase 2, J.B. Mafora, Khotsong, Caleb Motshabi, Rocklands, Phelindaba, Ipopeng, Turflaagte, Bergman Square, Grootvlei, Khayelitsha en Grasslands.
Centlec se kommunikasieafdeling kon nie Maandag vir kommentaar bereik word nie.
Meer oor: Vrystaat | Krag | Bloemfontein